## Rješenje kojim se Mensuru Jašareviću iz Strmca odobrava objavljivanje ponude za preuzimanje javnog dioničkog društva Lipa Mill d.d., Zagreb

### NN 69/2007 (4.7.2007.), Rješenje kojim se Mensuru Jašareviću iz Strmca odobrava objavljivanje ponude za preuzimanje javnog dioničkog društva Lipa Mill d.d., Zagreb

# HRVATSKOJ AGENCIJI ZA NADZOR FINANCIJSKIH USLUGA

**2135**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02i 120/02), Uprava Hrvatske agencije za nadzor
financijskih usluga, na temelju zahtjeva Mensura Jašarevića iz Strmca, Platana
14, za odobrenje objavljivanja ponude za preuzimanje javnog dioničkog društva
Lipa Mill d.d., Zagreb, Ivekovićeva 2, na sjednici održanoj 21. lipnja 2007.
godine, donijela je

## RJEŠENJE

1. Mensuru Jašareviću iz Strmca, Platana 14, odobrava se objav­ljivanje ponude
za preuzimanje javnog dioničkog društva Lipa Mill d.d., Zagreb, Ivekovićeva 2.
2. Ovo Rješenje objavit će se u »Narodnim novinama«.

```
Obrazloženje
```

I. Mensur Jašarević iz Strmca, Platana 14 (dalje u tekstu: Ponuditelj), podnio
je Hrvatskoj agenciji za nadzor financijskih usluga (dalje u tekstu: Agencija),
25. svibnja 2007. godine, na temelju odred­be članka 13. stavak 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva Lipa Mill d.d., Zagreb,
Ivekovićeva 2 (dalje u tekstu: Izdavatelj) i dokumentaciju u privitku, a 8. i
13. lipnja 2007. godine, izmjenu i dopunu iste.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 50.999.760,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 8.
stavak 8., a u svezi s člankom 4. stavak 1. Zakona, nastala je za Ponuditelja,
Brunu Krstanovića iz Zagreba, Branka Klarića 10, Ivu Ćurić iz Zagreba, Jagićeva
19 i Nenada Bakića iz Zagreba, Prisavlje 8, 21. travnja 2007. godine sklapanjem
Ugovora o zajedničkom djelovanju.
Sukladno Izjavi o suglasnosti od 21. travnja 2007. godine, Bruno Krstanović iz
Zagreba, Branka Klarića 10, Iva Ćurić iz Zagreba, Jagićeva 19 i Nenad Bakić iz
Zagreba, Prisavlje 8, izjavili su da su suglasni da ponudu za preuzimanje
Izdavatelja objavi Ponuditelj.
Ponuditelj raspolaže s 15.490 dionica, odnosno 21,87% učešća u temeljnom
kapitalu Izdavatelja, što daje 22,79% od ukupnog broja glasova koje daju dionice
Izdavatelja s pravom glasa; Bruno Krstanović iz Zagreba, Branka Klarića 10,
raspolaže s 10.000 dionica, odnosno 14,12% učešća u temeljnom kapitalu
Izdavatelja, što daje 14,71% od ukupnog broja glasova koje daju dionice
Izdavatelja s pravom glasa; Iva Ćurić iz Zagreba, Jagićeva 19, raspolaže s 5.600
dionica, odnosno 7,91% učešća u temeljnom kapitalu Izdavatelja, što daje 8,24%
od ukupnog broja glasova koje daju dionice Izdavatelja s pravom glasa i Nenad
Bakić iz Zagreba, Prisavlje 8, raspolaže s 4.166 dionica, odnosno 5,88% učešća u
temeljnom kapitalu Izdavatelja, što daje 6,13% od ukupnog broja glasova koje
daju dionice Izdavatelja s pravom glasa.
Ponuditelj i osobe koje djeluju zajednički s Ponuditeljem, raspolažu s ukupno
35.256 dionica Izdavatelja, odnosno 49,77% učešća u temeljnom kapitalu
Izdavatelja, što daje 51,87% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
730,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 720,00 kuna po dionici. Prema
podacima Zagrebačke burze d.d., Zagreb, dostavljenim na zahtjev Agencije (u
predmetu: Klasa: 451-04/07-13/71), na Zagrebačkoj burzi, u zadnja tri mjeseca
prije nastanka obveze objavljivanja ponude za preuzimanje ostvarena je prosječna
cijena niža od ponuđene, dok dionice Izdavatelja nisu bile uvrštene na
Varaždinsku burzu, te je utvrđeno da je cijena izražena u ponudi za preuzimanje
u iznosu od 730,00 kuna po dionici, utvrđena u skladu s odredbama članka 15.
stavci 3.-6. Zakona.
V. Ponuditelj i osobe s kojima Ponuditelj djeluje zajednički raspolažu s 35.256
redovnih dionica Izdavatelja, a temeljni kapital Izdavatelja podijeljen je na
70.833 redovne dionice, svaka u nominalnom iznosu od 720,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 32.712 dionica Izdavatelja s pravom glasa, u iznosu od
najmanje 23.879.760,00 kuna. Uvidom u Garanciju br. 90-660-710-3, br.
90-660-711-2, br.90-660-712-1 i br. 90-660-713-0, koju je 22. svibnja 2007.
godine u korist svih dioničara Izdavatelja izdala Centar banka d.d., Zagreb,
Jurišićeva 3, s rokom važenja do 1. rujna 2007. godine, utvrđeno je da je
Ponuditelj osigurao sredstva u iznosu od 23.979.760,00 kuna.
VI. Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-451-04/07-10/9
Urbroj: 326-111/07-7
Zagreb, 21. lipnja 2007.

Predsjednik Uprave
**Ante Samodol**, v. r.

Rješenje, NN 69/2007-2135
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)